เร่งบอร์ดรัฐวิสาหกิจ คุมกำเนิดบริษัทลูก
ประธาน สปช.จี้บอร์ดรัฐวิสาหกิจปิดช่องตั้งบริษัทลูกหาประโยชน์
19 มิ.ย. 2558

ประธาน สปช.จี้บอร์ดรัฐวิสาหกิจปิดช่องตั้งบริษัทลูกหาประโยชน์
นายเทียนฉาย กีระนันทน์ ประธานสภาปฏิรูปแห่งชาติ (สปช.) กล่าวในงานสัมมนาบุคคลในบัญชีรายชื่อกรรมการรัฐวิสาหกิจ ประจำปี 2558 ว่า กรรมการรัฐวิสาหกิจต้องมีความรู้และความรับผิดชอบทำเพื่อองค์กร และไม่ควรปล่อยให้รัฐวิสาหกิจที่ตัวเองอยู่ไปตั้งบริษัทลูก ซึ่งไม่ชัดเจนว่ามีสภาพเป็นรัฐวิสาหกิจตามกฎหมายหรือไม่
นอกจากนี้ ยังพบว่ามีรัฐวิสาหกิจหลายแห่งไปตั้งบริษัทลูกที่ไม่เกี่ยวข้องกับธุรกิจที่ตัวเองดำเนินการอยู่ เช่น ตั้งบริษัทรักษาความปลอดภัย ซึ่งเป็นเรื่องที่ต้องเข้าไปตรวจสอบดูแล
ขณะเดียวกันยังควรต้องปฏิรูปทั้งระบบครั้งใหญ่ รัฐวิสาหกิจที่ไม่มีความจำเป็นต้องยกเลิก ส่วนที่เหลืออยู่ต้องแสดงบทบาทให้ชัดเจน คือ เป็นรัฐวิสาหกิจที่ดำเนินการเพื่อสังคมหรือดำเนินการเชิงพาณิชย์ รวมถึงเร่งแก้ไขกฎหมายการกำกับดูแล โดยเฉพาะกรรมการผู้ทรงคุณวุฒิที่ปัจจุบันกำหนดให้ต้องมาจากกรรมการในบัญชีรายชื่อไม่น้อยกว่า 2 ใน 3 หรือต้องมาจากกรรมการบัญชีรายชื่อทั้งหมด ซึ่งต้องรีบดำเนินการเพราะหากไม่ทำในรัฐบาลนี้ก็อาจไม่สามารถทำได้